**Alexandria Group Oyj** (aiemmin Alexandria Pankkiiriliike Oyj) on vuonna 1996 perustettu suomalainen sijoituspalvelukonserni, joka tarjoaa erilaisia sijoittamis- ja säästämistuotteita niin yksityishenkilöille, yrittäjille kuin yrityksillekin. Konserniin kuuluu ­Alexandria Group Oyj ja neljä sen tytäryhtiötä. Vuonna 2019 siitä tuli yksi maan suurimmista sijoitusvakuutusedustajista. Vuonna 2021 se toimi 30 paikkakunnalla ja se työllisti noin 250 sijoitusalan asiantuntijaa. Konsernin liikevaihto oli lähes 35 miljoonaa ­euroa ja ­sen liikevoitto lähes 7 miljoonaa ­euroa.

Alexandrian toimialaksi on YTJ:ssä ilmoitettu "Muu rahoitusta palveleva toiminta (pl. vakuutus- ja eläkevakuutustoiminta)". Alexandria Group Oyj:n valvova viranomainen on Finanssivalvonta. Sille on myönnetty Sijoituspalveluyrityksistä annetun lain (SIPA) 17 §:n 1 momentissa tarkoitettu toimilupa.

Alexandria listautui Helsingin pörssin First North -listalle toukokuussa 2021.

Historia
--------

### 1990–2000-luvut

Alexandria Pankkiiriliike Oyj on perustettu vuonna 1996. Yrityksen nimi Alexandria ja sen alkuperäinen logo, jossa oli majakka, viittasivat Egyptissä Alexandrian kaupungin edustalla muinoin sijainneeseen Faroksen majakkaan, jota pidettiin yhtenä maailman seitsemästä ihmeestä. Yritys halusi toimia ikään kuin majakkana sijoitusmaailman merillä. Ensimmäisen vuoden lopulla, neljän kuukauden toiminta-ajan jälkeen, yhtiöllä oli kolme sijoitusneuvonantajaa ja seitsemän myynnin assistenttia.

Kun yritys alkoi toimia, sijoitusneuvontaa ei säädelty Suomessa mitenkään ja markkinoille syntyikin paljon pieniä yrityksiä. Vasta vuonna 2007 Euroopan unionissa tuli voimaan sijoituspalveluyhtiöitä säätelevä Rahoitusvälineiden markkinat direktiivi (MiFiD), jonka myötä sijoituspalveluiden tarjoaminen saatettiin luvanvaraisiksi. Yhtiöillä piti olla myös lain vaatimat pääomat ja vakavaraisuus. Finanssivalvonta myönsi Alexandrialle MiFiD-toimiluvan kesäkuussa 2008.

### 2010-luku

Vuonna 2010 Alexandrian liikevaihto oli 14 miljoonaa euroa ja tulos 2,7 miljoonaa euroa. Alexandria Rahastoyhtiö perustettiin vuonna 2010.

Vuonna 2012 Alexandrian hallituksen puheenjohtaja Jan Åkessonista tuli yrityksen toimitusjohtaja Jani Kangasahon jälkeen, joka toimi tehtävässään 2 vuotta. Yrityksellä oli 50 000 asiakasta ja se työllisti 200 henkilöä 19 konttorissa. Alexandrian asiakkaat olivat sijoittaneet sen kautta yli 900 miljoonaa euroa. Alexandria Markets -yhtiö perustettiin loppuvuonna 2012 kehittämään omia strukturoituja sijoitustuotteita.

Vuonna 2013 yhtiö avasi uusia toimipisteitä muun muassa Rovaniemelle ja Tornioon. Seuraavana vuonna konsernin liikevaihto oli yli 25 miljoonaa euroa. Vuonna 2015 Alexandria-konsernin liikevaihto kasvoi lähes 10 % ollen 27,9 miljoonaa euroa, josta liikevoiton osuus oli 3,2 miljoonaa euroa. Vuoden lopussa konsernin jakokelpoiset varat olivat noin 6,8 miljoonaa euroa.

Elokuussa 2016 Alexandria uutisoi, että sijoittaja Ari Salmivuoren omistama Ajanta Oy oli ostanut yrityksestä 40 prosentin osuuden. Kauppa teki Ajannasta Alexandrian toiseksi suurimman omistajan: loput 60 prosenttia jäivät Åkessonille. Alexandria itse ei ollut tehnyt 20-vuotisen historiansa aikana vielä yhtään yrityskauppaa, vaan se oli kasvanut orgaanisesti. Vuonna 2016 se työllisti yli 300 palveluhenkilöä 26 paikkakunnalla ja sillä oli noin 70 000 asiakasta.

Vuonna 2017 Alexandriaa syytettiin oman edun tavoittelusta ja painostavista myyntitekniikoista. Asiakkaita oli painostettu yhdessä tai useammassa tapaamisessa allekirjoittamaan yhtiön kannalta edullinen varainhoitosopimus. Alexandrian entinen johtaja kertoi kesäkuussa 2017 Helsingin Sanomille, että yrityksen sijoitusneuvojilla ei välttämättä ole talousalan koulutusta tai sijoituskokemusta. Keväällä 2017 Finanssivalvonta antoi Nordealle, OP Helsingille, Investiumille ja Alexandrialle julkiset varoitukset ja sakkoja sijoitusneuvonnan puutteista. Elokuussa Fivan johtaja Anneli Tuominen kertoi, että toimet olivat tuottaneet tulosta. Vuonna 2017 yhtiössä toteutettiin henkilöstölle ja sidonnaisasiamiehille suunnattu osakemyynti.

Alkuvuonna 2019 Alexandria-konsernin tytäryhtiö Alexandria Yritysrahoitus toi markkinoille digitaalisen yritysrahoituspalvelun, Rahamyllyn, jonka avulla voi joko sijoittaa kotimaisiin yrityslainoihin tai hakea markkinaehtoista joukkorahoitusta pk-yritykselle.  Alexandrian ylimääräinen yhtiökokous nimitti yhtiölle uuden hallituksen lokakuussa. Hallituksen puheenjohtajaksi nimitettiin Karri Kaitue. Marraskuussa Alexandria Pankkiiriliike Oyj osti vakuutusasiamiesyhtiö ­Premium Advisors Oy:n ja siitä tuli yksi maan suurimmista sijoitusvakuutusedustajista, kun sille siirtyi noin Premium Advisorsin vakuutus­asiakkaiden noin 900 miljoonan euron kanta. Kaupan jälkeen Alexandria hallinnoi 2,4 miljardin euron kantaa.

### 2020-luku

Joulukuussa 2020 Alexandria kertoi aikovansa listautua pörssiin First North -listalle. Sillä oli yli 35 000 asiakasta ja se hallinoi yli 1,5 miljardin euron varallisuutta. Konsernin liikevaihto oli 34,8 miljoonaa euroa, jossa nousua oli 16 prosenttia. Liikevoitto kaksinkertaistui. Koronapandemiaan liittyvien lomautusten vuoksi yhtiön henkilöstökulut laskivat 0,5 miljoonaa euroa.

Maaliskuussa 2021 Alexandria Rahastoyhtiö sai Finanssivalvonnalta toimiluvan omaisuudenhoitoon. Huhtikuussa Alexandria kertoi lisää listautumisestaan, johon sisältyi noin 4 miljoonan euron osakeanti ja noin 4 miljoonan euron osakemyynti. Annilla se tavoitteli muun muassa liiketoiminnan laajentamista. Ankkurisijoittajana toimi Oma Säästöpankki ja Gösta Serlachiuksen taidesäätiö. Toukokuun alussa listaumisanti keskeytettiin, sillä yleisö-, instituutio- ja henkilöstöanti ylimerkitiin kaikki. Listautuminen tapahtui 11. toukokuuta. Elokuussa yhtiö kertoi aloittavansa omien osakkeidensa osto-ohjelman. Marraskuussa yhtiö lanseerasi Alva-varainhoitopalvelun, joka on suunnattu varakkaille yksityishenkilöille. Myös rahastoissa ja säästövakuutuksissa julkaistiin vuoden mittaan uusia tuotteita. Liikevaihto kasvoi lähes 35 miljoonasta eurosta yli 47 miljoonaan euroon.

Keväällä 2023 yhtiö vaihtoi viralliseksi nimekseen Alexandria Group.

Organisaatio
------------

Yrityksen toimitusjohtajana toimii sen perustajaosakas Jan Åkesson. Alexandrialla on 31 toimistoa ympäri Suomea ja se työllistää noin 250 henkilöä. 

Emoyhtiö Alexandria Group Oyj:n lisäksi yhtymään kuuluvat tytäryhtiöt Alexandria Rahastoyhtiö Oy, Alexandria Markets Oy, Alexandria Yritysrahoitus Oy ja Premium Advisors Oy.

### Johto

Alexandrian hallitukseen kuuluu puheenjohtaja Karri Kaitueen lisäksi Jaana Heikkinen, Sari Kola, Arto Martonen, Lauri Pietarinen ja Gösta Serlachius. Kaitue on toiminut muun muassa Ekokem Oyj:n toimitusjohtajana ja Outokumpu Oyj:ssa konsernin varatoimitusjohtajana.*lähde?*

Vuonna 2024 Alexandrian johtoryhmään kuuluivat toimitusjohtaja Jan Åkesson, varatoimitusjohtaja Lauri Lundström, Alexandria Marketsin toimitusjohtaja Ville Hellens, Alexandria Rahastoyhtiöiden toimitusjohtaja Jaakko Henttonen, Anssi Huisman, Katri Kalsi, Henri Korhonen, Riku Laukka ja Taru Niininen.

### Omistus

Tammikuussa 2024 yhtiön kymmenen suurinta omistajaa olivat Jan Åkesson, Ajanta Oy, Oy Culatum AB, ITM Invest OY, Gösta Serlachiuksen Taidesäätiö, R.Erik ja Bror Serlachiuksen Säätiö sr, Courtjester OY, Emilie Capital Oy ja Katri Nygård.

Palvelut
--------

Alexandria tarjoaa asiakkailleen rahastosäästämistä, vakuutussäästämistä, strukturoituja sijoituksia sekä yritysrahoitusta pienille ja keskisuurille yrityksille. Yhtiön rahastot tekevät sijoituksia osakkeisiin, korkoinstrumentteihin, kiinteistöihin ja muuhun reaaliomaisuuteen. Strukturoidut tuotteet taas perustuvat joukkovelkakirjalainoihin. Se tarjoaa myös kansainvälisten vakuutusyhtiöiden säästö- ja sijoitusvakuutuksia ja varainhoitopalveluita.

2000-luvun alussa Alexandria etsi asiakkaita aktiivisesti puhelimitse. Potentiaaliksi arvioitu asiakas kutsuttiin tapaamaan sijoitusneuvojaa, tai sijoitusneuvoja ehdotti kotikäyntiä.

Vuonna 2019 yhtiön yli 70 prosenttia asiakkaista oli pääkaupunkiseudun ulkopuolella.

Alexandria laski vuosina 2013–2021 liikkeelle yli 500 strukturoitua tuotetta. Vuonna 2020 yhtiön lähes 35 miljoonan euron liikevaihdosta suurin osuus oli strukturoiduilla sijoitustuotteilla, 16,4 miljoonaa euroa.
Rahastoista saatiin liikevaihtoa 9,8 miljoonaa euroa, vakuutustuotteista 7,6 miljoonaa euroa ja yritysrahoituksesta 0,6 miljoonaa euroa.

Vuonna 2021 Alexandria laski liikkeelle 97 strukturoitua tuotetta, joihin tehtiin yhteensä 25 000 merkintää. Keskimääräinen sijoitus oli 15 000 euroa. Yhtiöllä oli yli 35 000 asiakasta.

### Vertailut

*Talouselämä* vertaili vuonna 2017 Suomessa kirjoilla olleet sijoitusrahastot. Alexandrian osakerahasto Emerging Markets Manager oli kuluiltaan kolmanneksi kallein Elite Varainhoidon Osake-rahaston ja Danske Investin Trans-Balkanin jälkeen. Yhdistelmärahastoissa Eliten Trendi oli kallein ja Alexandrian Growth Manager Fund ja Balanced Manager Fund sijoilla kaksi ja kolme.

Tunnustukset
------------

* Vuonna 2017 Alexandria oli sijalla 17 keskityssuurten yritysten sarjassa Great Place to Workin tekemässä listauksessa Suomen parhaista työpaikoista. Alexandria on ollut mukana Suomen parhaiden työpaikkojen joukossa seitsemän kertaa.
* Euromoney-konserniin kuuluva tutkimustalo Structured Retail Products valitsee vuosittain Euroopan maiden parhaat strukturoitujen sijoitusten tarjoajat kahdessa eri kategoriassa, "Paras tarjoaja" ja "Paras sijoitusmenestys". Alexandria Markets on palkittu kummassakin kategoriassa vuosina 2017–2021.

Sponsorointi
------------

Alexandria sponsoroi Haaga-Helia ammattikorkeakoulua Puhdas Itämeri -hanketta.

Lähteet
-------

1. ↑  Vaurastuminen kuuluu kaikille *MARK*.  Arkistoitu 20.9.2019. Viitattu 20.9.2019.
2. ↑  Alexandria Pankkiiriliikkeelle uusi hallitus vauhdittamaan kasvua *www.alexandria.fi*. Viitattu 5.8.2020.
3. 1 2 3 4  Alexandria Group Oyj *www.kauppalehti.fi*. Viitattu 20.2.2024.
4. 1 2 3 4 5 6 7  Olli Herrala: Nyt Alexandria teki sen, minkä lupasi: Yhtiö listautuu ja järjestää annin, yrityskauppoja luvassa *Kauppalehti*. Viitattu 5.7.2021.
5. 1 2  Suurimmat osakkeenomistajat *www.alexandria.fi*. Viitattu 20.2.2024.
6. 1 2  Laura Lähdevuori: Alexandria Pankkiiriliike vaihtaa nimeään *Kauppalehti*.  2.5.2023. Viitattu 20.2.2024.
7. 1 2 3  Olli Herrala: Alexandria kasvaa hankkimalla ison vakuutuskannan – "Olemme yhä kiinnostuneita yritysostoista" *Kauppalehti*. Viitattu 5.8.2020.
8. ↑  Yritystiedot[vanhentunut linkki]
9. 1 2 3 4 5  Majakkana sijoitusmaailman merillä 20 vuotta | Alexandria Pankkiiriliike *www.alexandria.fi*.  Arkistoitu 9.3.2018. Viitattu 9.3.2018.
10. ↑  Alexandrian listautumisanti ylimerkittiin moninkertaisesti, kaupankäynnin kasvulistalla määrä alkaa ensi viikolla *esaimaa.fi*.  5.5.2021. Viitattu 14.5.2021.
11. 1 2  Alexandrian toimitusjohtaja vaihdettiin *Arvopaperi*. Viitattu 6.3.2018.
12. ↑
13. ↑   (Arkistoitu – Internet Archive)
14. 1 2  Alexandria tähtää Helsingin pörssiin *Kauppalehti*. Viitattu 6.3.2018.
15. 1 2  Alexandrian ex-johtaja HS:ssä: "Vallitsee omerta, sijoitusalan vaikenemisen laki", *Arvopaperi* 22.6.2017.
16. ↑  Pankkiiriliikkeen entinen johtaja paljastaa, miten sijoituksia myytiin: "Asiakkaiden eduista ei kukaan halunnut huolehtia", *Helsingin Sanomat* 21.6.2017. Vaatii tilauksen.
17. ↑  Sijoitusneuvonnan virheet paljastuivat ryöppynä – Nyt Fivan Tuominen kertoo, miten rikkomuksia on saatu aisoihin *Helsingin Sanomat*.  23.8.2017. Viitattu 6.3.2018.
18. ↑  Alexandria: Alexandrian tilinpäätös 2017 *alexandria.fi*.  03-2018.  Arkistoitu 28.3.2018. Viitattu 28.3.2018.
19. ↑  Antti Mustonen: Alexandria loi digitaalisen Rahamyllyn – "Valikoima laajenee uudella omaisuusluokalla" *Arvopaperi*. Viitattu 19.6.2019.
20. ↑  Lauri Sihvonen: Alexandria lähtee joukkorahoitusbisnekseen – lanseeraa syksyllä uuden palvelun *Arvopaperi*. Viitattu 19.6.2019.
21. ↑  Juuso Parviainen: Alexandria Pankkiiriliikkeen hallituksen uudeksi puheenjohtajaksi nimitetty Outokummulla ja Ekokemillä työskennellyt Karri Kaitue *Talouselämä*. Viitattu 5.8.2020.
22. 1 2  Henrik Wacker: Listautuva Alexandria on verrokkejaan halvempi, mutta riittääkö se? – Yhtiön liikevaihto on hyvin riippuvainen strukturoitujen tuotteiden palkkioista *Kauppalehti*. Viitattu 5.7.2021.
23. 1 2  Alexandria aikoo listautua Helsingin pörssiin *Ilta-Sanomat*.  14.4.2021. Viitattu 5.7.2021.
24. ↑  Olli Herrala: Oma Säästöpankki sijoittaa Alexandriaan, jonka kanssa se piti fuusiopeliä vuonna 2018 *Kauppalehti*. Viitattu 5.7.2021.
25. ↑  Alexandra Huhta: Alexandrian listautumisanti on ylimerkitty *Kauppalehti*. Viitattu 5.7.2021.
26. ↑  Alexandra Huhta: PÖRSSI: Alexandrian pörssitaipale alkoi vahvassa nousussa *Kauppalehti*. Viitattu 5.7.2021.
27. ↑  Henrik Wacker: Alexandria aloittaa omien osakkeiden osto-ohjelman *Kauppalehti*. Viitattu 28.4.2022.
28. 1 2 3  Henrik Wacker: Alexandrian loppuvuoden liikevaihto ja tulos ylittivät Inderesin ennakko-odotukset *Kauppalehti*. Viitattu 28.4.2022.
29. 1 2  Alexandrialaiset *www.alexandria.fi*. Viitattu 20.2.2024.
30. ↑  Yritykset | Sijoituspalveluyhtiö Alexandrian listautumisanti ylimerkittiin "moninkertaisesti" *Helsingin Sanomat*.  5.5.2021. Viitattu 5.7.2021.
31. ↑  Joonas Huhtaniemi: Sjoituspalveluyhtiö Alexandria ylitti odotukset *Kauppalehti*.  20.2.2024. Viitattu 20.2.2024.
32. ↑  Joko sijoituskauppias soitti sinulle? Myyntiyhtiöt hankkivat asiakkaita ärhäkkäällä puhelinmyynnillä  22.11.2006. Helsingin Sanomat. Viitattu 20.3.2013.
33. ↑  Mikko Laitila: Alexandria aloittaa kotikäynnit  6.9.2013. Markkinointi & Mainonta. Viitattu 25.10.2013.
34. 1 2  Olli Herrala: Tulosanalyysi: Keväällä listautunut Alexandria juhlii vahvoilla luvuillaan tasavuosia – "Olemme todella tyytyväisiä", johto hehkuttaa *Talouselämä*.  25.8.2021. Viitattu 20.2.2024.
35. ↑  Alexandria Pankkiiriliike listautumassa First North -markkinapaikalle *www.viisasraha.fi*. Viitattu 5.7.2021.
36. ↑  Heurlin, Alex af: Talouselämä selvitti Suomen suurikuluisimmat rahastot: Elite on kallein. *Arvopaperi* 22.8.2017.
37. ↑  Elite oli kallein *Talouselämä*. Viitattu 6.3.2018.
38. ↑  Great Place to Work®: Suomen parhaat työpaikat 2017 julkistettu – Great Place to Work® Finland *www.greatplacetowork.fi*.  Arkistoitu 11.2.2017. Viitattu 9.3.2018.
39. ↑  Alexandria on neljättä kertaa perättäin yksi Suomen parhaista työpaikoista! | Alexandria Pankkiiriliike *www.alexandria.fi*.  Arkistoitu 10.3.2018. Viitattu 9.3.2018.
40. ↑  Etsi parhaita työpaikkoja – Great Place to Work® Finland *www.greatplacetowork.fi*.  Arkistoitu 9.10.2018. Viitattu 9.3.2018.
41. ↑  Alexandria jälleen Suomen paras strukturoitujen sijoitusten tarjoaja | Alexandria Pankkiiriliike *www.alexandria.fi*. Viitattu 19.6.2019.
42. ↑  Yhteistyöpartnerimme Haaga-Helia ammattikorkeakoulu.  Arkistoitu 7.3.2018. Viitattu 17.5.2017.
43. ↑  Alexandria lahjoitti 10 000 euroa John Nurmisen säätiön Puhdas Itämeri -hankkeille  2.4.2012. John Nurmisen Säätiö.  Arkistoitu 7.3.2018. Viitattu 17.5.2017.